የትግራይ ህዝብ የብልፅግና ጉዞው ተጠቃሚ እንዲሆን ጥሪ ቀረበ
አዲስ አበባ ፦ የትግራይ ህዝብ ብልፅግና እንደሚጠላ በማስመሰል የራስን ስልጣን ለማቆየት የሚደረጉ ጥረቶችን በመቃወም የብልፅግና ጉዞው ተጠቃሚ እንዲሆን ጥሪ ቀረበ። ህወሓት በክልል ደረጃ ምርጫ አካሂዳለው ብሎ መነሳቱ ፍፁም ህገ ወጥና የአገሪቱን ህጎች መናድ በመሆኑ በአስቸኳይ ከድርጊቱ እንዲቆጠብ ተጠየቀ፡፡ 
የትግራይ ተወላጅ የአዲስ አበባ ብልፅግና ፓርቲ አመራሮች ስለአጠቃላይ የአዲስ አበባ የፓርቲው መዋቅር እንዲሁም ኮቪድ 19፣ የምርጫ መራዘምና የህግ አማራጮች በሚል ርእስ ሲያደርጉት የነበረውን ውይይት ማጠናቀቃቸውን ተከትሎ ትናንት ባወጡት የጋራ የአቋም መግለጫ፤ የትግራይ ህዝብ ብልፅግና እንደሚጠላ በማስመሰል የራስን ስልጣን ለማቆየት የሚደረጉ ጥረቶችን በመቃወም የብልፅግና ጉዞው ተጠቃሚ እንዲሆን ለትግራይ ህዝብ ጥሪ አቅርበዋል። 
“እኛ በተለያየ የአመራር ቦታ ያለን የቀድሞ የሕወሓት አባላት፤ በብልፅግና ፓርቲ ታቅፈን ለመንቀሳቀስ እና የኢትዮጵያን የብልፅግና ጉዞ እውን ለማድረግ ካለን ፅኑ ፍላጎት በገዛ ፍቃዳችን ስንቀላቀል፣ ፓርቲያችን መላውን ህዝባችንን በተለይም ባለፉት ዓመታት ምንም ሳይጠቀም እንደተጠቀመ ተቆጥሮ በስሙ ሲነገድበት የነበረውን የትግራይ ህዝብን ተጠቃሚ ማድረግ የሚችልና የህዝቡንም ቀጣይ እጣ ፈንታ ብሩህ ማድረግ እንደሚችል
 ካለን ጠንካራ ልባዊ እምነት የተነሳ ነው” ብለዋል የትግራይ ህዝብ ለመብቱ እና ለነፃነቱ ውድ ዋጋ የከፈለ፣ ከኢትዮጵያዊ ወንድም እና እህቶቹ ጋር በጋራ መኖር የሚፈልግ ታላቅ ህዝብ ነው ያለው መግለጫቸው፤ ትግሉ በጥቂት የራሳቸውን የግል ስልጣን ለማደላደል በሚፈልጉ ቡድኖች ታጥሮ፣ የታገለለትን መብት በሚገባ ሳይጎናጽፍ ዛሬም ታፍኖ እኔ አውቅልሃለው በሚል መርህ ከሌሎች ወንድሞቹ እና እህቶቹ ጋር የመገለል ስሜት እንዲያድርበትና በጥርጣሬ እንዲኖር እያደረገው መሆኑን አመልክቷል፡፡ 
የትግራይ ህዝብ ከታገለላቸው አላማዎች አንዱና ዋነኛው ህብረ-ብሄራዊ ፌዴራሊዝም ስርዓት ኢትዮጵያ እውን ማድረግ መሆኑን ያስታወሰው መግለጫው፤ ግን ጥቂት እኩይ አላማ ያላቸው ቡድኖች “ብልፅግና አሃዳዊ ስርዓት ነው”! የሚል የተዛባ ፕሮፖጋንዳ እየነዙ ቀላል የማይባል ቁጥር ያላቸው ወገኖችን እያሳሳተ እንደሚገኝ ጠቁሟል፡፡ ሆኖም ብልፅግና ለእውነተኛ ህብረ-ብሄራዊ አንድነት በመከባበር እና በመተማመን ላይ የተመሰረተ የህዝቦች ግንኙነት ለማጠንከር የሚሰራ ፓርቲ እንጂ በፌዴራሊዝም ስም የጥቂቶችን ፍላጎት ለማራመድ የሚሰራ እንዳልሆነም አስታውቀዋል፡፡ 
ህወሓት አሁንም የትግራይ ህዝብ የለውጥ ተጠቃሚ ከማድረግ ይልቅ የቀድሞ የማታለል ሴራውን እንደቀጠለበት ገልጸዋል፡፡ በአሁኑ ሰዓት ህብረተሰብ እና መንግሥት ቁጥሩ እየጨመረ ያለውን የኮሮና ቫይረስ ወረርሽኝ ለመከላከል ከፍተኛ ርብርብ በሚደረግበት ወቅት “ምርጫ ካልተደረገ የሚል ግትር አቋሙም ለህዝቡ ደህንነት ደንታ እንደሌለው በግልፅ የሚያሳይ መሆኑንም አሳይቷል በማለት በመግለጫቸው አስፍረዋል፡፡ 
ምርጫ የህዝብ ዴሞክራሲያዊ መብት መሆኑን እናምናለን፡፡ ነገር ግን የህዝብን ደህንነት ቅድሚያ መስጠት ስለሚገባ፣ ፓርቲያችንና የህዝብ ተወካዮች ምክር ቤት በምርጫ መራዘም ጉዳይ የተያዘው አቋም ተገቢና ትክክለኛ እርምጃ መሆኑን እናምናለን፡፡ ቀጣይ እርምጃዎችም ህገ መንግሥቱንና ህገመንግሥታዊ ስርዓቱን ባከበረ መልኩ መካሄድ እንደሚኖርበትም የማያወላውል አቋም አለን ሲሉም በመግለጫቸው አመልክተዋል፡፡
የምርጫውን መራዘም አስመልክቶ መንግሥት እየሄደበት ያለው ህጋዊና ህገመንግሥታዊ የመፍትሄ አቅጣጫ መሆኑን ያመለከተው መግለጫው፤ የህዝቡን ደህንነት ቅድሚያ የሚሰጥ፤ የተጋረጡ አደጋዎች እንደአገር ትኩረት እንዲሰጣቸው ድጋፍ እንደሚያደርጉና ለተግባራዊነቱም ከፓርቲያቸው እና ህዝባቸው ጎን በመሆን እንደሚታገሉም ገልጸዋል፡፡ 
በክልል ደረጃ ምርጫ ማካሄድ የማይቻልና ኢ-ህገ መንግሥታዊ ነው፡፡ ስለሆነም ህወሓት በክልል ደረጃ ምርጫ አካሂዳለው ብሎ መነሳቱ ፍፁም ህገወጥና የአገሪቱን ህጎች መናድ በመሆኑ በአስቸኳይ ከድርጊቱ እንዲቆጠብም አሳስበዋል፡፡
ብልፅግና የአዲሱ ትውልድ ፓርቲ ነው፡፡ ፓርቲው የትግራይን ህዝብ ከሌሎች ወንድምና እህት ህዝቦች በጋራ የልማት እና የእውነተኛ ዴሞክራሲ ተጠቃሚ ለማድረግ በከፍተኛ ሁኔታ እየሰራ ይገኛል፡፡ ነገር ግን በተለመደ የማጠልሸት ተግባራቸው ብልፅግና የትግራይን ህዝብ እንደሚጠላ በማስመሰል የራስን ስልጣን ለማቆየት የሚያደርጉትን ጥረት በመቃወም የብልፅግና ጉዞው ተጠቃሚ እንዲሆን ጥሪያቸውን አስተላልፈዋል፡፡ 
የትግራይ ህዝብ ከሌሎች ወንድምና እህቶቹ ጋር በጋራ መኖር የሚያውቅ፣ ለኢትዮጵያዊ አንድነት ብዙ ዋጋ የከፈለ ነው፡፡ በመሆኑም ከመላው ኢትዮጵያውያን ጋር በሰላምና በመከባበር በወንድማዊ ስሜት ሆነን፣ አብሮነታችንንና አገራዊ የለውጥ እንቅስቃሴያችንን እንድናፋጥን እየጠየቅን፣ ይህን ከፋፋይ ተግባር በጋራ ሆነን እንድንታገለው ጥሪ አቅርበዋል፡፡ 
የህዳሴ ግድባችን ለአገራችን የብልፅግና ጉዞ ወሳኝና እጅግ አስፈላጊ በመሆኑ እኛ የትግራይ የብልፅግና ፓርቲ አመራሮች በግድቡ ላይ የሚደረግ ማንኛውም ውጫዊ ጫናና ጣልቃ ገብነት በፍፁም የማንቀበለውና ለግድቡ እውንነት አስፈላጊውን ሁሉ ለማድረግ ዝግጁ ነንም ሲሉ አስታውቀዋል፡፡አዲስ ዘመን ግንቦት 14/2012 በጋዜጣው ሪፖርተር